KIRJALLINEN KYSYMYS E-3075/00

esittäjä(t): Cristiana Muscardini (UEN) komissiolle

(2. lokakuuta 2000)

Aihe: Lääkkeiden myynti Internetissä

Telemaattisten verkkojen kehitys on lisännyt sähköistä kaupankäyntiä. Internetin välityksellä myydään muiden tuotteiden ohella myös lääkkeitä, joiden hankkimista säännellään kunkin jäsenvaltion lainsäädännössä. Sääntelyllä pyritään välttämään vaaroja, jotka liittyvät ilman lääkärissä käyntiä ja ilman lääkemääräystä hankittujen lääkkeiden käyttöön.

1. Kuka sääntelee lääkkeiden myyntiä Internetissä?

2. Kuka päättää hintapolitiikasta?

3. Millainen vaikutus Internet-myynnillä voi olla jakeluportaan ja apteekkarien liikevaihtoon?

4. Aikooko komissio arvioida tällaista toimintaa ja ehdottaa mahdollisia korjaavia toimia, joilla pyritään vähentämään ilman lääkärin määräystä hankittujen lääkkeiden käyttöön sisältyvää vaaraa?

Erkki Liikasen komission puolesta antama vastaus

(23. marraskuuta 2000)

Komissio on tietoinen Euroopan kansalaisille aiheutuvista mahdollisista vaaroista, jotka johtuvat Euroopan ulkopuolisten yritysten Internetin kautta myymistä lääkkeistä, varsinkin jos tuotteita voi hankkia ilman reseptiä

Lääkkeiden hyväksyntää, markkinointia ja myyntiä Euroopassa säännellään yhteisön direktiiveillä, jotka koskevat tuotteiden kauppaa sekä sähköisesti että perinteisin keinoin. Tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista 8 päivänä kesäkuuta 2000 annetussa Euroopan parlamentin ja neuvoston direktiivissä 2000/31/EY(1) (Direktiivi sähköisestä kaupankäynnistä) säädetään avoimuusvaatimuksista ja tehokkaasta valvonnasta siinä jäsenvaltiossa, jossa verkkopalvelun tarjoaja sijaitsee, sekä jäsenvaltioiden välisestä hallinnollisesta yhteistyöstä. Edellä mainittuun lainsäädäntöön sisältyvät vaatimukset koskevat samalla tavoin yhteisössä sijaitsevaa sähköistä apteekkia. Silloin, kun lääkkeitä toimittavat farmasia-alan ammattilaiset, nämä ovat tietenkin omien ammatillisten järjestöjensä käytännesääntöjen alaisia.

Yhteisön lainsäädännössä ei ole sähköisten apteekkien perustamista estäviä säännöksiä, mutta tälläisen toiminnan on Euroopassa täytettävä alan eurooppalaisen lainsäädännön vaatimukset ollakseen jäsenvaltioiden hyväksymää. Näissä säännöksissä edellytetään, että potilaat saavat vain hyväksyttyä tietoa; että reseptilääkkeitä toimitetaan vain sellaisille potilaille, joilla on resepti, josta kä ilmi asianmukainen yhteys pätevään terveydenhoitoalan ammattilaiseen; ja että lääkkeiden jakelua valvoo pätevä farmasia-alan ammattilainen (siten kuin kansallisessa laissa säädetään).

Internet on kuitenkin maailmanlaajuinen, ja EU:n ulkopuolisissa maissa olevat toimijat voivat markkinoida ja myydä lääkkeitä eurooppalaisille kuluttajille ohittaen näin yhteisön direktiivien antaman suojan. Kansainvälisellä tasolla on tehty paljon työtä sen varmistamiseksi, että potilaat ovat tietoisia sääntelemättömien Internet-sivustojen käytön riskeistä. Tätä työtä on johtanut varsinkin Maailman terveysjärjestö WHO ja siihen ovat osallistuneet komissio ja USA:n Food and Drug Administration (FDA). Lisäksi komissio on käynnistänyt jäsenvaltioiden kanssa työn kyseisen ongelman hoitamiseksi ja tällaisten järjestelmien mahdollisten etujen selvittämiseksi. Etuja voivat olla edullisemmat hinnat ja parempi palvelu potilaille. Komissio suosittelee käytännesääntöjen soveltamista ja kuluttajille suunnattuja tiedotuskampanjoita.

Hinnoittelu ja korvaaminen kuuluu kunkin jäsenvaltion vastuualueeseen. Näissä neuvotteluisssa on noudatettava avoimuusdirektiivin eli ihmisille tarkoitettujen lääkkeiden hintojen sääntelytoimenpiteiden avoimuudesta ja niiden soveltamisesta kansallisissa sairausvakuutusjärjestelmissä 21 päivänä joulukuuta 1988 annetun neuvoston direktiivin 89/105/ETY(2) ehtoja ja otettava huomioon Euroopan lääkemarkkinoiden yhtenäismarkkinaulottuvuus.

(1) EYVL L 178, 17.7.2000.

(2) EYVL L 40, 11.2.1989.